ECF วางเป้ารายได้ปี 65 โต 15% รับออเดอร์เฟอร์นิเจอร์พุ่ง – บุ๊กธุรกิจขุดเงินดิจิทัล
ECF ตั้งเป้ารายได้ปี 65 เติบโต 15% รับออเดอร์เฟอร์นิเจอร์ทั้งต่างประเทศและในประเทศเพิ่มขึ้นต่อเนื่อง พร้อมรับรู้รายได้ธุรกิจเหมืองขุดสกุลเงินดิจิทัลที่เข้ามาตั้งแต่ไตรมาส 1/65
ECF ตั้งเป้ารายได้ปี 65 เติบโต 15% รับออเดอร์เฟอร์นิเจอร์ทั้งต่างประเทศและในประเทศเพิ่มขึ้นต่อเนื่อง พร้อมรับรู้รายได้ธุรกิจเหมืองขุดสกุลเงินดิจิทัลที่เข้ามาตั้งแต่ไตรมาส 1/65
7 เม.ย. 2565

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF ผู้ผลิตและจำหน่าย เฟอร์นิเจอร์ไม้ปาร์ติเคิลบอร์ด เฟอร์นิเจอร์ไม้ยางพารา จำหน่ายทั้งในและต่างประเทศ เปิดเผยถึง แนวโน้มธุรกิจช่วงไตรมาส 1/65  มีสัญญาณดี ตลาดต่างประเทศมีการเติบโตอย่างมีนัยสำคัญ จากกลุ่มลูกค้ารายใหม่ที่บริษัทขยายฐานการจำหน่ายเฟอร์นิเจอร์ส่งออกไปประเทศอินเดีย และสหรัฐอเมริกา ซึ่งมียอดคำสั่งซื้อสินค้าเพิ่มขึ้นต่อเนื่อง
โดยขณะที่ตลาดภายในประเทศ มุ่งเน้นกระตุ้นยอดขายผ่านช่องทางจำหน่ายใหม่  สร้างความหลากหลายของช่องทางการจำหน่ายสินค้า ลดการพึ่งพิงเพียงช่องทางใดช่องทางหนึ่ง อาทิ จำหน่ายผ่านออนไลน์ ร้านโมเดิร์นเทรดชั้นนำที่มีสาขาทั่วประเทศ และเพิ่มตัวแทนจำหน่ายในต่างจังหวัดหัวเมืองใหญ่  อีกทั้งนโยบายการเปิดประเทศ รับนักท่องเที่ยว และมาตรการผ่อนคลายของภาครัฐ เพื่อกระตุ้นเศรษฐกิจและกำลังซื้อ ประกอบกับเป็นช่วงไฮซีซั่นของธุรกิจเฟอร์นิเจอร์
สำหรับภาพรวมธุรกิจในปี 2565 บริษัทมุ่งเน้นสร้างการเติบโต โดยปีนี้บริษัทตั้งเป้าหมายรายได้รวมเติบโตไม่ต่ำกว่า 12-15 % พร้อมเพิ่มความสามารถการทำกำไรจากธุรกิจเฟอร์นิเจอร์ ธุรกิจพลังงาน ซึ่งขณะนี้ทางโครงการโรงไฟฟ้าพลังงานแสงอาทิตย์ที่เมียนมาร์ อยู่ระหว่างเร่งดำเนินการก่อสร้างเฟส 2 ให้แล้วเสร็จคาดว่าภายในปีนี้ และจะเร่งการก่อสร้างเฟส 3 และ เฟส 4 สำหรับกำลังการผลิตรวม 220 เมกะวัตต์ ให้เริ่มการจำหน่ายไฟฟ้าเชิงพาณิชย์โดยเร็วต่อไป
โดยธุรกิจอื่น ๆ ที่อยู่ระหว่างเริ่มต้นการดำเนินธุรกิจ อาทิ ธุรกิจเหมืองขุดสกุลเงินดิจิทัล คาดว่าจะสามารถรับรู้รายได้ในช่วงไตรมาส 1/65 ขณะที่ ผลการดำเนินงานปี 2564 บริษัทมีรายได้รวมทุกกลุ่มธุรกิจ 1,600.80 ล้านบาท เพิ่มขึ้น 185.18  ล้านบาท หรือ 13.08 % จากช่วงเดียวกันของปีก่อนที่มีรายได้รวม 1,415.63 ล้านบาท และมีกำไรสุทธิส่วนของบริษัทใหญ่เท่ากับ  50.85 ล้านบาท ปรับตัวเพิ่มขึ้น 23.54% เมื่อเทียบกับช่วงเดียวกันของปีก่อนที่มีกำไรสุทธิ 41.16  ล้านบาท
นอกจากนี้ คณะกรรมการบริษัทมีมติอนุมัติจ่ายปันผลหุ้นละ 0.0157 บาท หรือคิดเป็นอัตราจ่ายปันผล 121.53 % ของกำไรสุทธิของบริษัท (งบเฉพาะกิจการ) หลังหักสำรองตามกฎหมาย โดยจะทำการกำหนดวันกำหนดรายชื่อผู้ถือหุ้นที่มีสิทธิรับเงินปันผล(Record Date) ในวันที่ 14 มีนาคม 2565 และกำหนดจ่ายปันผลในวันที่ 20 พฤษภาคม 2565 (ภายหลังวันที่ขออนุมัติจากที่ประชุมผู้ถือหุ้นวันที่ 21 เมษายน 2565 )